Na osnovu člana 13 stav 4 Zakona o sudskim vještacima ("Službeni list CG", broj 54/16), Ministarstvo pravde, uz prethodno mišljenje Udruženja sudskih vještaka, donijelo je

Pravilnik o načinu i programu provjere stručnog znanja i praktičnog iskustva za određenu oblast vještačenja

Pravilnik je objavljen u "Službenom listu CG", br. 8/2017 od 3.2.2017. godine, a stupio je na snagu 11.2.2017.

**Član 1**

Ovim pravilnikom propisuje se način i program provjere stručnog znanja i praktičnog iskustva za određenu oblast vještačenja (u daljem tekstu: stručna provjera) za lica koja se prvi put postavljaju za sudskog vještaka.

**Član 2**

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Član 3**

Stručna provjera polaže se po programu, koji sadrži:

1) pisani dio i

2) usmeni dio iz sljedećih predmeta:

- Organizacija javne vlasti, pravosuđa i državne uprave,

- Procesno pravo i

- Organizacija sudskih vještaka i sadržaj i forma nalaza i mišljenja.

Program iz stava 1 ovog člana sastavni je dio ovog pravilnika.

**Član 4**

Predsjednik stručnog tima koji vrši stručnu provjeru (u daljem tekstu: Stručni tim) koga biraju članovi iz reda sudskih vještaka, određuje datum, vrijeme i mjesto stručne provjere, koji se objavljuju na internet stranici Ministarstva nadležnog za poslove pravosuđa (u daljem tekstu: Ministarstvo), najkasnije 20 dana prije dana određenog za stručnu provjeru.

**Član 5**

Prije početka pisanog dijela stručne provjere predsjednik Stručnog tima ili sekretar Stručnog tima koji je službenik Ministarstva, utvrđuje identitet kandidata uvidom u ličnu kartu ili drugu ispravu na osnovu koje se može utvrditi identitet i upoznaje ga sa pravilima kojih se mora pridržavati tokom stručne provjere.

**Član 6**

Stručna provjera počinje izradom pisanog zadatka iz pisanog dijela stručne provjere.

Pisani zadatak iz stava 1 ovog člana izrađuje se pod šifrom koja se dodjeljuje nakon utvrđivanja identiteta kandidata.

Šifre i imena kandidata stavljaju se u poseban koverat koji se lijepi i pečatira, nakon čega se dostavlja predsjedniku Stručnog tima.

Vrijeme za izradu pisanog zadatka ne može biti kraće od tri ni duže od šest časova.

**Član 7**

Pisani zadatak iz člana 6 ovog pravilnika određuju i ocjenjuju članovi Stručnog tima iz reda sudskih vještaka.

Prilikom određivanja pisanog zadatka iz stava 1 ovog člana, može se dati jedan zadatak za sve kandidate koji u isto vrijeme polažu pisani dio stručne provjere ili odrediti poseban zadatak za svakog kandidata.

Prilikom izrade pisanog zadatka iz stava 1 ovog člana, kandidat može koristiti stručnu literaturu.

**Član 8**

Izradi pisanog zadatka prisustvuju članovi Stručnog tima iz člana 7 stav 1 ovog pravilnika ili sekretar Stručnog tima.

Za vrijeme izrade pisanog zadatka kandidati ne mogu međusobno komunicirati i upotrebljavati mobilni telefon.

**Član 9**

Kandidat je dužan da članu Stručnog tima ili sekretaru preda pisani zadatak, najkasnije istekom vremena određenog za njegovu izradu, pri čemu će se vrijeme predaje zabilježiti na zadatku.

Kandidat je dužan da poslije predaje pisanog zadatka napusti prostoriju u kojoj se održava stručna provjera.

**Član 10**

Dešifrovanje pisanog zadatka vrši se nakon ocjenjivanja, u prisustvu kandidata, predsjednika, članova i sekretara Stručnog tima.

Rezultati pisanog dijela stručne provjere saopštavaju se kandidatima prije početka usmenog dijela stručne provjere.

**Član 11**

Kandidat čiji je pisani zadatak ocijenjen ocjenom "zadovoljio" polaže usmeni dio stručne provjere.

Usmeni dio stručne provjere polaže se, po pravilu, pred svim članovima Stručnog tima.

**Član 12**

Na usmenom dijelu stručne provjere kandidat se ispituje po redu koji odredi predsjednik Stručnog tima.

**Član 13**

Predsjednik i članovi Stručnog tima posebno ocjenjuju kandidata na usmenom dijelu stručne provjere.

Kandidat koji je na usmenom dijelu stručne provjere ocijenjen ocjenom "nije zadovoljio" ima pravo da ponovo polaže usmeni dio stručne provjere u prvom narednom roku, bez polaganja pisanog dijela stručne provjere.

**Član 14**

Konačnu ocjenu "zadovoljio" na stručnoj provjeri predsjednik Stručnog tima utvrđuje kandidatu čiji je pisani zadatak ocijenjen ocjenom "zadovoljio" i koji je na usmenom dijelu stručne provjere:

- od svih članova Stručnog tima dobio ocjenu "zadovoljio" ili

- od jednog člana Stručnog tima koji nije iz reda sudskih vještaka dobio ocjenu "nije zadovoljio", a od ostalih članova Stručnog tima ocjenu "zadovoljio".

Predsjednik Stručnog tima javno, u prisustvu svih članova Stručnog tima, saopštava kandidatu konačnu ocjenu na stručnoj provjeri, a ako kandidat nije prisutan o tome se obavještava pisanim putem.

**Član 15**

Stručni tim može, na pisani zahtjev kandidata, odložiti stručnu provjeru, odnosno započetu stručnu provjeru zbog bolesti ili drugih opravdanih razloga, ali ne duže od 30 dana.

**Član 16**

Ako kandidat ne preda pisani zadatak, ne pristupi usmenom dijelu stručne provjere ili odloženoj stručnoj provjeri, smatra se da na stručnoj provjeri nije zadovoljio.

**Član 17**

O toku stručne provjere sekretar Stručnog tima vodi zapisnik.

Zapisnik iz stava 1 ovog člana sadrži:

- ime i prezime kandidata;

- sastav Stručnog tima;

- dan, čas i mjesto stručne provjere;

- naznaku da je kandidat odustao od stručne provjere;

- naznaku da je kandidat tražio odlaganje započete stručne provjere;

- trajanje pisanog dijela stručne provjere;

- ocjenu pisanog dijela stručne provjere;

- kratak tok usmenog dijela stručne provjere;

- ocjenu usmenog dijela stručne provjere;

- konačnu ocjenu kandidata na stručnoj provjeri;

- vrijeme završetka stručne provjere.

Zapisnik iz stava 1 ovog člana potpisuju predsjednik, članovi i sekretar Stručnog tima.

Sastavni dio zapisnika su i pisani zadaci iz pisanog dijela stručne provjere.

**Član 18**

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj: 01-11809/16

Podgorica, 30. januara 2017. godine

Ministar,

**Zoran Pažin**, s.r.

**PROGRAM PROVJERE STRUČNOG ZNANjA I PRAKTIČNOG ISKUSTVA ZA ODREĐENU OBLAST VJEŠTAČENjA**

I. Pisani dio stručne provjere sastoji se od izrade nalaza i mišljenja za dva predmeta iz određene oblasti vještačenja

II. Usmeni dio stručne provjere:

1. Organizacija javne vlasti, pravosuđa i državne uprave: Načelo podjele vlasti; Odnos sa drugim državama i međunarodnim organizacijama; Skupština Crne Gore (sastav, mandat i nadležnost); Vlada Crne Gore (sastav, izbor i nadležnost); Predsjednik Crne Gore (izbor, mandat i nadležnost); Državna uprava (organi i poslovi državne uprave), Lokalna samouprava; Sudstvo (načela sudstva, sudsko vijeće, osnivanje sudova, Vrhovni sud Crne Gore, Sudski savjet - sastav i nadležnost); Državno tužilaštvo (status i nadležnost, imenovanje i mandat, struktura Državnog tužilaštva, Tužilački savjet); Ustavni sud Crne Gore; Advokatura (nezavisnost i samostalnost, pravna pomoć); Notari, notarska služba i poslovi notara; Javni izvršitelji (organizacija i nadležnost); Besplatna pravna pomoć (pojam i oblici); Tumači (poslovi tumača, prava i obaveze tumača)

Literatura: Ustav i ustavni amandmani, Zakon o državnoj upravi, Zakon o sudovima, Zakon o Sudskom savjetu i sudijama, Zakon o Državnom tužilaštvu, Zakon o advokaturi, Zakon o notarima, Zakon o javnim izvršiteljima, Zakon o izvršenju i obezbjeđenju, Zakon o tumačima, Zakon o sudskim vještacima, Zakon o besplatnoj pravnoj pomoći

2. Procesno pravo: Stranke i učesnici u krivičnom postupku; Stranke i učesnici u parničnom postupku; Stranke u izvršnom postupku; Određivanje vještačenja; Dužnost vještaka i procesne kazne; Lica koja ne mogu biti određena za vještaka; Izuzeće vještaka; Postupak vještačenja; Pregledanje predmeta vještačenja; Vještačenje od strane stručne ustanove ili državnog organa; Zapisnik o vještačenju i pravo njegovog razgledanja; Ponovno vještačenje; Dopunsko vještačenje

Literatura: Zakonik o krivičnom postupku, Zakon o parničnom postupku, Zakon o vanparničnom postupku, Zakon o izvršenju i obezbjeđenju, Zakon o upravnom postupku

3. Organizacija sudskih vještaka: Sudski vještaci - poslovi vještačenja; Uslovi za vršenje vještačenja, Postavljenje i razrješenje sudskih vještaka; Upis pravnih lica u registar pravnih lica za vršenje vještačenja; Prava i dužnosti sudskih vještaka; Etički kodeks sudskih vještaka; Sadržaj i forma nalaza i mišljenja

Literatura: Zakon o sudskim vještacima